“ดาวโจนส์” ปิดร่วง 880 จุด วิตก “เฟด” ขึ้นดบ.สูงกว่าคาด หลัง “เงินเฟ้อ” พุ่งแรง
ดัชนีดาวโจนส์ปิดร่วง 880 จุด หลังสหรัฐเปิดตัวเลข CPI สูงเกินคาด หวั่น “เฟด” เร่งขึ้นดอกเบี้ยกระทบการฟื้นตัวของเศรษฐกิจ
ดัชนีดาวโจนส์ปิดร่วง 880 จุด หลังสหรัฐเปิดตัวเลข CPI สูงเกินคาด หวั่น “เฟด” เร่งขึ้นดอกเบี้ยกระทบการฟื้นตัวของเศรษฐกิจ
11 มิ.ย. 2565

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดร่วงลงกว่า 800 จุดในวันศุกร์ (10 มิ.ย.) หลังสหรัฐเปิดเผยดัชนีราคาผู้บริโภค (CPI) ที่สูงเกินคาด ซึ่งอาจทำให้ธนาคารกลางสหรัฐ (เฟด) เร่งปรับขึ้นอัตราดอกเบี้ยมากขึ้นเพื่อสกัดเงินเฟ้อ และจะส่งผลให้เศรษฐกิจเข้าสู่ภาวะถดถอย
โดยดัชนีเฉลี่ยอุตสาหกรรมดาวโจนส์ปิดที่ 31,392.79 จุด ร่วงลง 880.00 จุด หรือ -2.73%, ดัชนี S&amp;P500 ปิดที่ 3,900.86 จุด ร่วงลง 116.96 จุด หรือ -2.91% และดัชนี Nasdaq ปิดที่ 11,340.02 จุด ร่วงลง 414.20 จุด หรือ -3.52%
ทั้งนี้ดัชนีหุ้นทั้ง 3 ตัวร่วงลงในสัปดาห์นี้หนักที่สุดเมื่อคิดเป็นเปอร์เซ็นต์นับตั้งแต่สัปดาห์ที่สิ้นสุดวันที่ 21 ม.ค. โดยในรอบสัปดาห์นี้ ดัชนีดาวโจนส์ร่วง 4.58%, ดัชนี S&amp;P500 ร่วง 5.06% และดัชนี Nasdaq ร่วง 5.60%
ขณะที่ตลาดหุ้นนิวยอร์กปรับตัวผันผวนอย่างหนักในปีนี้ และเผชิญแรงเทขายเมื่อไม่นานมานี้จากความวิตกเกี่ยวกับเงินเฟ้อ, อัตราดอกเบี้ยที่เพิ่มขึ้น และแนวโน้มการเกิดภาวะเศรษฐกิจถดถอย
หุ้นกลุ่มเทคโนโลยีและกลุ่มเติบโต ซึ่งมูลค่าหุ้นขึ้นอยู่กับกระแสเงินสดในอนาคตอย่างมากนั้นได้นำตลาดร่วงลง โดยหุ้นไมโครซอฟท์ คอร์ป, หุ้นแอมะซอน.คอม และหุ้นแอปเปิล ฉุดดัชนี S&amp;P500 ร่วงลง
ทั้งนี้ หลังการเปิดเผยข้อมูลเงินเฟ้อ อัตราผลตอบแทนพันธบัตรอายุ 2 ปี พุ่งขึ้นสู่ระดับ 3.057% ซึ่งเป็นระดับสูงสุดนับตั้งแต่เดือนมิ.ย. 2551 และอัตราผลตอบแทนพันธบัตรอายุ 10 ปี พุ่งแตะ 3.178% ซึ่งเป็นระดับสูงสุดนับตั้งแต่วันที่ 9 พ.ค.
ด้าน กระทรวงแรงงานสหรัฐ เปิดเผยในวันศุกร์ (10 มิ.ย.) ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.6% ในเดือนพ.ค. เมื่อเทียบรายปี ซึ่งเป็นระดับสูงสุดครั้งใหม่ในรอบ 40 ปี และสูงกว่าที่นักวิเคราะห์คาดการณ์ที่ระดับ 8.3% โดยดัชนี CPI ดังกล่าวสูงกว่าระดับ 8.3% ในเดือนเม.ย. และสูงกว่าระดับ 8.5% ที่ทำไว้ในเดือนมี.ค. ซึ่งเป็นระดับสูงสุดนับตั้งแต่เดือนธ.ค. 2524
นอกจากนี้ ดัชนี CPI เพิ่มขึ้น 1.0% ในเดือนพ.ค. เมื่อเทียบรายเดือน สูงกว่าตัวเลขคาดการณ์ที่ระดับ 0.7% ขณะเดียวกัน ดัชนี CPI พื้นฐาน ซึ่งไม่นับรวมหมวดอาหารและพลังงาน พุ่งขึ้น 6.0% ในเดือนพ.ค. เมื่อเทียบรายปี สูงกว่าที่นักวิเคราะห์คาดการณ์ที่ระดับ 5.9% และเมื่อเทียบรายเดือน ดัชนี CPI พื้นฐานดีดตัวขึ้น 0.6% ในเดือนพ.ค. สูงกว่าตัวเลขคาดการณ์ที่ระดับ 0.5%
หลังการเปิดเผยข้อมูลเงินเฟ้อที่พุ่งขึ้นเกินคาด ทำให้นักลงทุนคาดว่า เฟดจะปรับขึ้นอัตราดอกเบี้ยอีก 0.50% ในวันพุธหน้า และจะปรับขึ้นอีก 0.50% ในเดือนก.ค. และมีโอกาสเพิ่มขึ้นที่เฟดจะปรับขึ้นดอกเบี้ย 0.50% เช่นกันในเดือนก.ย. ซึ่งทำให้นักลงทุนวิตกว่า การปรับขึ้นอัตราดอกเบี้ยขึ้นอย่างมากดังกล่าวจะทำให้เศรษฐกิจเข้าสู่ภาวะถดถอย
ด้านหุ้นเน็ตฟลิกซ์ ร่วงลง 5.1% หลังโกลด์แมน แซคส์ ปรับลดคำแนะนำลงทุนหุ้นเน็ตฟลิกซ์จาก “คงน้ำหนักการลงทุน” เป็น “ขาย” เนื่องจากเศรษฐกิจมหภาคมีแนวโน้มอ่อนแอลง